Eugenija Šulgaitė

Eugenija Šulgaitė-Karkienė (1923 m. birželio 1 d. Raguvoje, Panevėžio apskritis – 2014 m. liepos 28 d. Panevėžyje, palaidota Ramygalos g. kapinėse Panevėžyje) – Lietuvos teatro ir kino aktorė.

 Biografija 
Mokėsi Raguvos progimnazijoje, vėliau Panevėžio mergaičių gimnazijoje. 1941 m. įstojo į Juozo Miltinio dramos studiją ir tuo pat metu tęsė mokslus gimnazijoje. Būdama paskutinėje gimnazijos klasėje vaidino Inezą spektaklyje M. de Siera „Lopšinė dainelė“ (rež. Juozas Miltinis, 1942 m.). Baigusi gimnaziją, pakviesta dirbti aktore.

1943–1998 m. – Panevėžio dramos teatro (nuo 1995 m. Juozo Miltinio dramos teatras) aktorė.

Per daugiau kaip penkis kūrybinius dešimtmečius teatre E. Šulgaitė sukūrė apie 120 įdomių, išskirtinių, ryškių vaidmenų. Atėjusi į teatrą, debiutavo dviem vaidmenimis spektaklyje S. Čiurlionienės „Pinigėliai“ – Normantienė ir Raudonauskienė. Sėkmingą pradžią sekė kiti išraiškingi ir svarbūs vaidmenys Juozo Miltinio statytuose spektakliuose: Gaškienė „Prieblandoje“, Ana Andrejevna „Revizoriuje“, Nastasija „Belugino vedybose“, Heda „Hedoje Gabler“, Ledi Makbet „Makbete“. Aktorė vaidino ir kitų Panevėžio dramos teatro režisierių – Vaclovo Blėdžio, Jono Aleknos, Juliaus Dautarto, Algimanto Pociūno, Sauliaus Varno spektakliuose.

Nuo 1961 m. vaidino kine. Sukūrė daugiau kaip 20 vaidmenų.

Vaidybai būdingas saikingas ekspresyvumas, psichologinis įtaigumas. Pripažinimą aktorei atnešė ne tik žymiausiuose Juozo Miltinio spektakliuose sukurti vaidmenys, bet ir ne viename kino ir televizijos filme įkūnytas išmintingos ir kupinos šilumos Motinos paveikslas.E. Šulgaitės biografija. Panevėžio kraštas virtualiai (nuoroda tikrinta 2023-06-01).

Vyras – aktorius Gediminas Karka (1922–1991). Vaikai – dvyniai Andrius Karka (g. 1948) ir Kristina Karkaitė-Mazūrienė (g. 1948).

 Įsimintiniausi vaidmenys teatre 
 1945–1989 m. Gaškienė – A. Vienuolio „Prieblandoje“, rež. Juozas Miltinis
 1946 m., 1951 m. Ana Andrejevna – N. Gogolio „Revizorius“, rež. Juozas Miltinis
 1949 m., 1962 m. Nastasija Petrovna – A. Ostrovskio, I. Solovjovo „Belugino vedybos“, rež. Juozas Miltinis
 1954 m. Irina Nikolajevna Arkadina – A. Čechovo „Žuvėdra“, rež. Juozas Miltinis
 1955 m. Sofija – M. Gorkio „Paskutinieji“, rež. Jonas Alekna
 1957 m., 1972 m. Heda – H. Ibseno „Heda Gabler“, rež. Juozas Miltinis, Vaclovas Blėdis
 1958 m., 1965 m. Linda – A. Millerio „Komivojažerio mirtis“, rež. Juozas Miltinis, Vaclovas Blėdis
 1960 m. Marija – S. Golovanivskio „Tolimas aidas“, rež. Vaclovas Blėdis
 1961 m. Ledi Makbet – W. Shakespeare’o „Makbetas“, rež. Juozas Miltinis
 1963 m. Frau Fokerat –  G. Hauptmanno „Vieniši žmonės“, rež. Juozas Miltinis
 1965 m. Teisėja – R. Narečionio „Prieš nuosprendį“, rež. Vaclovas Blėdis
 1967 m. Daktarė Matilda fon Cand –  F. Dűrrenmatto „Fizikai“, rež. Juozas Miltinis
 1971 m. Otilija – G. Priedės „Otilija ir jos anūkai“, rež. Vaclovas Blėdis
 1982 m. Nina Ivanovna Voronkova – A. Galino „Retro“, rež. Julius Dautartas
 1983 m. Kalvaitienė – V. Krėvės „Žentas“, rež. Julius Dautartas
 1984 m. Hana – A. Dudajevo „Vakaras“, rež. Donatas Banionis
 1987 m. Odokija –  I. Drutâ „Sarta kumelė su skambalu“, rež. Julius Dautartas
 1990 m. Kepelienė – Vaižganto „Nebylys“, R. Samulevičiaus inscenizacija; rež. Algimantas Pociūnas
 1997 m. Galinė Dominyka – „Senojo gluosnio pasakojimai“, Vlado Dautarto novelių romano motyvais; rež. Julius Dautartas

 Filmografija 
 1961 m. Valstietė Budrienė – „Kanonada“, rež. Arūnas Žebriūnas, Raimondas Vabalas
 1962 m. Motina – „Žingsniai naktį“, rež. Raimondas Vabalas
 1963 m. Marija Rimšienė – „Vienos dienos kronika“, rež. Vytautas Žalakevičius
 1965 m. Motina Lokienė – „Niekas nenorėjo mirti“, rež. Vytautas Žalakevičius
 1972 m. Blindos motina – „Tadas Blinda“, rež. Balys Bratkauskas
 1973 m. Juozo motina – „Laimingas laimės neradęs“, rež. Algirdas Araminas
 1976 m. „Sonetų vainikas“, rež. Valerijus Rubinčikas
 1976 m. Koga – „Kalavijo šešėlyje“, rež. Imants Krenbergs, Rygos KS
 1976 m. Motina – „Virto ąžuolai“, rež. Gytis Lukšas
 1976 m. Vainorienė („Katrė Pypkiorė“) – „Sodybų tuštėjimo metas“, rež. Almantas Grikevičius
 1977 m. Rupainė – „Už stiklinių durų“, rež. Olgerds Dunkers, Rygos KS
 1978 m. Jomanto motina – „Pasigailėk mūsų“, rež. Algirdas Araminas
 1979 m. Luknienė – „Kaimynai“, rež. Vidmantas Bačiulis
 1980 m. Motina Budrienė – „Rungtynės nuo 9 iki 9“, rež. Raimondas Vabalas
 1980 m. Stanislovo motina – „Faktas“, rež. Almantas Grikevičius
 1982 m. Motina – „Atsiprašau“, rež. Vytautas Žalakevičius
 1983 m. Motina – „Svetimos aistros“, rež. Janis Streičs, Rygos KS
 1984 m. Senelė – „Sodas su vaiduokliu“, rež. Olgerds Dunkers
 1985 m. Senelė Viktorija – „Elektroninė senelė“, rež. Algimantas Puipa
 1986 m. Petro motina – „Petras Kurmelis“, rež. Juozas Sabolius
 1986 m. Povilo motina – „Šešiolikmečiai“, rež. Raimundas Banionis
 1988 m. „Gyvenimas po klevu“, rež. Kazimieras Musnickas
 1988 m. Letos senelė – „Neatmenu tavo veido“, rež. Raimundas Banionis
 1997 m. epizodinis vaidmuo – „Namai“, rež. Šarūnas Bartas
 2004 m. Kaimietė – „Vienui vieni“, rež. Jonas VaitkusŠulgaitė Eugenija. Iš: Lietuvos kinematografininkai / [Sudarytoja, tekstų rengėja, redaktorė Rasa Paukštytė]. Vilnius: „Krantų“ redakcija, 2017, p. 462–463. ISBN 978-9955-857-23-5.

 Įvertinimas 
 1960 m. LSSR nusipelniusi artistė
 2001 m. Labiausiai nusipelniusi panevėžietė meno srityje

 Šaltiniai 

Kategorija:Lietuvos aktoriai